V Ý Z V A
na predkladanie žiadosti na nájom voľného bytu vo vlastníctve mesta Košice v hybridnom dome
__________________________________________________________________________________________

Mesto Košice ponúka na nájom (podľa „Pravidiel prenajímania bytov vo vlastníctve mesta Košice v hybridných domoch“, ďalej „Pravidlá“*) voľný byt vo vlastníctve mesta Košice v hybridnom dome v Košiciach,  na ulici Bocatiova 14, číslo bytu 3, poschodie 1., 2-izbový bez balkóna, rozloha 47,44 m2, stav - je nutná komplexná rekonštrukcia bytu, v kuchyni sa nachádza nefunkčný sporák bez kuchynskej linky, v kúpeľni je pôvodná vaňa, porcelánové umývadlo a stará vaňová batéria, v izbe je poškodená stropná omietka, podľa vyjadrenia statika sa nejedná o havarijný stav, byt je bez elektrickej energie,  mesačná výška nájomného 44,21 € + preddavky za služby (ktoré budú vypočítané v závislosti od počtu osôb bývajúcich v byte), s uzavretím nájomnej zmluvy na určitý čas v trvaní troch rokov a po uplynutí doby nájmu s možnosťou uzavretia nájomnej zmluvy na neurčitý čas, za predpokladu splnenia podmienok určených v „Pravidlách“. Správcom bytu je Bytový podnik mesta Košice s.r.o.. 
K obhliadke bude sprístupnený dňa 10.9.2013, v čase od 12.30 do 13.30 hod.
P o d m i e n k y   n á j m u   b y t u   (§ 3 „Pravidiel“)
1. Voľný byt vo vlastníctve mesta v hybridnom  dome  môže byť   prenajatý   žiadateľovi - fyzickej osobe staršej ako 18 rokov, ak on, resp. manžel manželka, druh družka, nie je vlastníkom alebo nájomcom rodinného domu, bytu alebo inej nehnuteľnosti určenej na trvalé bývanie a nemá ani doživotné právo užívania takýchto nehnuteľností a
a)  po dobu dlhšiu ako tri roky má trvalý pobyt na území mesta Košice,
b)  nemá voči mestu Košice žiadne dlhy po lehote splatnosti, 
c)  príjem žiadateľa za posledné tri mesiace pred podaním žiadosti je minimálne vo výške jeden a pol násobku minimálnej mzdy stanovenej podľa § 2 zákona č. 663/2007 Z. z. o minimálnej mzde v platnom znení (ďalej len „minimálna mzda“)** a neprevyšuje štvornásobok minimálnej mzdy; v prípade ak domácnosť žiadateľa má aj druhého dospelého člena alebo ak ide o spoločný nájom manželov, ich  spoločný príjem za posledné tri mesiace je minimálne vo výške  jeden a pol násobku minimálnej mzdy  a maximálne vo výške šesť násobku minimálnej  mzdy, 
d) ak je byt vo vlastníctve mesta v hybridnom dome v nevyhovujúcom stave zaviaže sa, že do 34 mesiacov od uzavretia nájomnej zmluvy na vlastné náklady uvedie byt do užívaniaschopného stavu.
2. Osoby žijúce v spoločnej domácnosti sa môžu uchádzať o nájom len jedného bytu vo vlastníctve mesta v hybridnom dome pre spoločné bývanie. 
3. Byt vo vlastníctve mesta v hybridnom dome môže byť v nájme žiadateľa alebo v spoločnom nájme manželov.
4. Manželia si podávajú žiadosť spoločne. Podmienky podľa ods. 1 musia mať splnené obidvaja manželia,  pričom podmienka podľa písm. c) sa považuje za splnenú aj vtedy, ak má príjem iba jeden z nich, pokiaľ príjem druhého spĺňa podmienky spoločného príjmu.
5. Na prenajatie bytu vo vlastníctve mesta v hybridných domoch podľa týchto pravidiel nie je právny nárok.
P o d á v a n i e   ž i a d o s t i  (§ 5 „Pravidiel“)
Žiadosť  o nájom voľného bytu vo vlastníctve mesta v hybridnom dome  musí mať nasledovné náležitosti:
a)  meno, priezvisko, rodné meno, trvalý pobyt a dátum narodenia žiadateľa a všetkých osôb žijúcich s ním v spoločnej domácnosti a označenie ich vzťahu k žiadateľovi, rodinný stav žiadateľa,
b) čestné vyhlásenie, že žiadateľ a ani žiaden člen jeho spoločnej domácnosti nie je vlastníkom alebo nájomcom rodinného domu, bytu alebo inej nehnuteľnosti určenej na bývanie a nemá doživotné právo užívania takýchto nehnuteľností,
c)  bydlisko žiadateľa,
d)  adresu pre doručovanie zásielok, telefonický kontakt alebo email, 
e)  vyhlásenie, že žiadateľ nemá voči mestu Košice žiadne dlhy po lehote splatnosti,  
f)  potvrdenie o výške príjmu žiadateľa za posledné tri mesiace, ak má domácnosť druhého dospelého člena,  ktorý má príjem, potvrdenie o jeho príjme, ak nemá príjem čestné prehlásenie, že nemá príjem, v prípade spoločného nájmu manželov,  potvrdenie každého z nich alebo čestné vyhlásenie o tom, že jeden z nich nemá žiaden príjem, 
g) potvrdenie príslušnej mestskej časti mesta Košice o trvalom pobyte žiadateľa 
h) vyhlásenie žiadateľa, že sa zaväzuje do 34 mesiacov od uzavretia nájomnej zmluvy na vlastné náklady uviesť byt do užívaniaschopného stavu 

Žiadateľ  preukazuje spĺňanie podmienok hodnovernými dokladmi, ktoré musia byť priložené k žiadosti.
Žiadosť o prenajatie bytu (spolu s hodnovernými dokladmi) je potrebné predložiť v uzavretom obale s uvedením
•	mena, priezviska a adresy žiadateľa
•	značenia „Neotvárať - žiadosť o byt – Bocatiova 14“
•	Adresy: Mesto Košice, Tr. SNP 48/A, 040 11 Košice
Žiadosť je možné doručiť poštou alebo osobne (do podateľne mesta Košice).
Žiadatelia môžu doručovať žiadosti do 30.9.2013 
(Rozhodujúcim je dátum uvedený na podacej pečiatke v podateľni, resp. na podacej pošte.) 
V ý b e r   n á j o m c u  zo žiadateľov (§ 6 „Pravidiel“) 
Mesto (prostredníctvom správcu bytu – Bytového podniku mesta Košice, s.r.o.) vyhodnotí splnenie podmienok u žiadateľov, ktorí doručia žiadosti v určenej lehote. Žiadatelia, ktorí nespĺňajú podmienky alebo najneskôr v určenej lehote pred výberom nájomcu, neodstránili nedostatky, na ktoré boli upozornení, budú vyradení z výberu.
Výber nájomcu zo žiadateľov, ktorí splnili podmienky, sa vykoná verejným losovaním. Dátum, čas a miesto losovania mesto zverejnení (rovnakým spôsobom ako túto ponuku na nájom bytu) a žiadateľom zašle písomné oznámenie najmenej 21 dní pred uskutočnením losovania.

MUDr. Renáta Lenártová, PhD.
námestník primátora
Košice, dňa 2.9.2013

*„Pravidlá prenajímania bytov vo vlastníctve mesta Košice v hybridných domoch“ sú zverejnené na webovej stránke mesta Košice www.kosice.sk v ponuke: Samospráva/Základné dokumenty mesta/Legislatíva 

**Suma minimálnej mzdy na rok 2013 sa Nariadením vlády č. 326/2012 Z. z. z 10.októbra 2012 ustanovuje na
a) 337,70 eura za mesiac pre zamestnanca odmeňovaného mesačnou mzdou,
b) 1,941 eura za každú hodinu odpracovanú zamestnancom.